Steve Hofmeyr: 'Laat die wêreld weet wat in SA gebeur' | Maroela Media
Steve Hofmeyr by 'n protesaksie Vrydag buite die Amerikaanse ambassade in Pretoria (16 November 2018). (Skermskoot uit video: Facebook)
"Suid-Afrika het 'n baie mooi gesig, maar 'n bitter siek Grondwet. Ons boere en ons vroue, swart en wit, word steeds geslag in hierdie moord- en verkragtingshoofstad van die wêreld. Laat die wêreld weet. Hulle kan hulle geld bring na die Hotel ANC, maar hulle kan dit nooit verlaat nie."
Só het Steve Hofmeyr Vrydag buite die Amerikaanse ambassade in Pretoria gesê waar lede van ToekomsVonk en ander organisasies saamgekom het in opstand teen veral plaasaanvalle en plaasmoorde, maar ook onteiening sonder vergoeding en ander kwessies.
Die geleentheid is die tweede van sy soort wat deur ToekomsVonk gereël is. Die organisasie het twee maande gelede ook 'n protesaksie by die ambassade gereël waar inligting en statistieke rakende plaasaanvalle aan verteenwoordigers van die ambassade oorhandig is.
Behalwe vir Hofmeyr was Mosiuoa Lekota, president van Cope, ander lede van dié party, verteenwoordigers van VF Plus, en Mariandra Heunis, 'n vrou wie se man tydens 'n kleinhoewe-aanval doodgeskiet is, deel van die skare van sowat 250 mense by die geleentheid.
Hofmeyr het tydens sy toespraak na pres. Cyril Ramaphosa as "die liegende koning" verwys. "Ons president sit tussen die duiwel en die diepblou see. Hy moet 'n mooi prentjie aan die wêreld verkoop, terwyl hy hier die monster wat hy geskep het moet onderdruk. Hy het vir New York vertel daar is geen plaasmoordprobleem nie. Maar plaasmoorde is onophoudelik en was al voorheen onophoudelik, tydens en ná ons president se ontkenning dat dit gebeur," het Hofmeyr gesê.
Mense by 'n protesaksie Vrydag buite die Amerikaanse ambassade in Pretoria (16 November 2018). Foto: Twitter (@toekomsvonk)
Volgens Hofmeyr word 'n kommersiële boer elke 1,4 dae in Suid-Afrika aangeval en word daar elke vyfde dag 'n boer vermoor. Dié syfers kom uit statistieke wat deur ToekomsVonk saamgestel is.
Englie Botha, direkteur van ToekomsVonk, sê aan Maroela Media die organisasie se ondersoekspan stel self hierdie statistieke saam uit 'n kombinasie van mediaberigte, gevalle wat direk by hulle aangemeld word, asook sake wat by die polisie aanhangig gemaak word. Botha sê hoewel hulle hul eie syfers met dié van ander organisasies wat ook dié statistieke byhou vergelyk, ontvang hulle nie hul statistiek van eksterne bronne nie.
Behalwe vir die statistieke het die organisasie ook vandag plaasaanvalslagoffers se stories aan die ambassade oorhandig. "Ons het 'n klomp briewe [van slagoffers] ontvang en het dan dele uit hierdie briewe in 'n dokument saamgestel wat ons oorhandig het. Mense vertel in die briewe waar hulle vandaan kom en wat met hulle gebeur het. Só kan hul stories gehoor word," sê sy.
Sy sê die organisasie is van voorneme om elke twee maande 'n soortgelyke protesaksie te reël en die jongste statistieke en slagofferverhale aan die ambassade te oorhandig.
Botha sê ToekomsVonk fokus egter nie net op plaasaanvalle nie, maar op alle kwessies wat minderheidsgroepe in Suid-Afrika raak, insluitend onteiening sonder vergoeding.
Grondonteiening sonder vergoeding het vroeër vandeesweek nog 'n stap nader daaraan gekom om 'n werklikheid te word nadat LP's Donderdagoggend ten gunste van die voorgestelde wysiging aan die Grondwet gestem het.
"Ramaphosa vertel vir die wêreld om te belê in 'n 'vennootskap van gelykes', maar waarsku hulle amper nooit dat hul grond en hul bates hier nie veilig sal wees nie, aangesien hy op 'n ondeursigtige manier die Grondwet verander het om grond- en batediefstal 'wettig' te maak," het Hofmeyr vanoggend gesê.
"Laat die wêreld weet. pres. Ramaphosa stel ten volle die nasionale demokratiese revolusie in werking wat Suid-Afrikaners op grond van velkleur marginaliseer, met meer rasgebaseerde wette nou as tydens apartheid. Sy idee van 'gedeelde waardes' is 'n regering met onreëlmatige besteding van R74 miljard per jaar."
Hofmeyr sê dit is daarom dat die groep pleit vir ingryping deur ander lande, dieselfde lande wat voorheen sanksies op Suid-Afrika toegepas het. "Ons kan nie Suid-Afrika regmaak nie. En die meeste van ons wil nie 'n burgeroorlog hê nie. Ons los hier by julle ambassade petisies en akkurate bewyse van hoe Suid-Afrika, asook ons baie klein minderheid wat vandag hier verteenwoordig word, die onderwerp van verdagmaking in ons vaderland geword het. Soewereiniteit is nie iets om mee ruilhandel te doen nie. Ons het."
Ag asb. sonder 'n nie liberale media help die dinge niks. Wanneer is MM in Engels beskikbaar?
so trots op die Boerelegioenlede wat daar was. SALUUT
EK HET GAAN STAP VANDAG Ek het gaan stap vandag… … namens honderde boere wat nie meer kan stap nie, omdat hulle wreed op hulle plase vermoor is. Ek het gaan stap vandag… … sodat ek kon gaan luister hoe Mariandra Heunis haar geliefde man se moord beskryf onder die titel "The Day I Died". Ek het gaan stap vandag… … namens al die Afrikaanse kunstenaars en celebs wat te bang is om standpunt in te neem teen plaasmoorde en grondonteiening. Ek het gaan stap vandag… … vir my volk, my taal en my kinders se toekoms, selfs al word… Lees meer »
Gee hulle alle hel Steve. Probleem is om die Volk agter jou te kry. Gewoonlik is minder as 10% bereid op te offer vir die saak
Mooi so. Dis 'n goeie begin en hou so voort. CR is 'n leuenaar en hulle probeer n sekere beeld na buiteland wys wat ons weet is nie waar nie. Die regering is korrupte plunderaars moet hulle nooit vertrou nie asb.